卯時酒
作者：白居易
朝代：唐

paragraphs: 佛法讚醍醐，仙方誇沆瀣。
未如卯時酒，神速功力倍。
一杯置掌上，三嚥入腹內。
煦若春貫腸，暄如日炙背。
豈獨肢體暢，仍加志氣大。
當時遺形骸，竟日忘冠帶。
似遊華胥國，疑反混元代。
一性既完全，萬機皆破碎。
半醒思往來，往來吁可怪。
寵辱憂喜間，惶惶二十載。
前年辭紫闥，今歲拋皂蓋。
去矣魚返泉，超然蟬離蛻。
是非莫分別，行止無疑礙。
浩氣貯胸中，青雲委身外。
捫心私自語，自語誰能會。
五十年來心，未如今日泰。
況茲杯中物，行坐長相對。